U-I-23/91
Natisni
Opravilna št.:
U-I-23/91
Datum odločitve:
20. 6. 1991
ECLI:
ECLI:SI:USRS:1991:U.I.23.91
Akt:
Pravilnik o odstrelu medveda v Lovski družini Mokrc, z dne 9/9-1990
Izrek:
Pobuda za oceno ustavnosti in zakonitosti izpodbijanega pravilnika se ne sprejme.
Evidenčni stavek:
Zakon o društvih ne določa obveznega načina sprejemanja aktov društva, temveč prepušča urejanje teh vprašanj statutu društva oziroma pravilom društva.
Ustavno sodišče ni pristojno za oceno medsebojne skladnosti aktov društva, temveč le za oceno skladnosti aktov društva z ustavo in zakonom; spore iz družbenoekonomskih in drugih odnosov na tem področju rešujejo samoupravna sodišča.
Geslo:
Urejanje načina sprejemanja aktov društva in načina odločanja članov društva s statutom in pravili društva (normativna pristojnost društva).

Nepristojnost ustavnega sodišča za oceno medsebojne skladnosti aktov društva.

Glasovanje pri sprejemanju splošnega akta društva.
Pravna podlaga:
Ustava 1974, 210., 321. čl.

VA XLV, LVI, 2. tč.

Zakon o društvih (ZDru)

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
akt društva
Vlagatelj:
Vlado Cencelj, Ljubljana
Datum vloge:
14. 3. 1991
Vrsta odločitve:
sklep
Vrsta rešitve:
nesprejem pobude
Dokument:
US14433
U-I-23/91
20/6-1991
S K L E P
Ustavno sodišče Republike Slovenije je na seji dne 20/6-1991 obravnavalo pobudo Vlada Cenclja iz Ljubljane in
s k l e n i l o :
Ustavno sodišče ne sprejme pobude in ne bo začelo postopka za oceno ustavnosti in zakonitosti pravilnika o odstrelu medveda v Lovski družini Mokrc z dne 9/9-1990.
O b r a z l o ž i t e v
Pobudnik izpodbija pravilnik lovske družine o odstrelu medveda.
Vlagatelj navaja, da pravilnik ni bil sprejet na občnem zboru lovske družine, kot to določa statut, temveč na lovskem sestanku, in tudi ne s statutarno določeno večino.
Ustavno sodišče je pri preizkusu pobude ugotovilo, da je pobuda neutemeljena.
Ustava Republike Slovenije jamči pravico do svobodnega združevanja z drugimi, vključno s pravico ustanavljati društva, sindikate in politične organizacije ali se jim pridruževati (amandma XLV k 210. členu ustave Republike Slovenije), po 321. členu iste ustave pa združevanje občanov ureja republiški zakon.
Za konkretni primer prideta v poštev zakon o društvih (Uradni list SRS, št. 37/74 in 42/86) ter zakon o varstvu, gojitvi in lovu divjadi ter o upravljanju lovišč (Uradni list SRS, št. 25/76 in 29/86).
Zakon o društvih ne določa obveznega načina sprejemanja aktov društva oziroma obveznega načina odločanja članov društva, temveč prepušča urejanje teh vprašanj statutu društva oziroma pravilom društva.
Ustavno sodišče pa po 408. členu Ustave Republike Slovenije v zvezi z 2. točko amandmaja LVI k ustavi SR Slovenije ni pristojno za oceno medsebojne skladnosti aktov društva (na primer, pravilnika s statutom), temveč le za oceno skladnosti aktov društva z ustavo in zakonom. Spore iz družbenoekonomskih in drugih odnosov na tem področju rešujejo samoupravna sodišča (3. člen zakona o samoupravnih sodiščih, Uradni list SRS, 10/77, 23/81, 4/82 in Uradni list RS, št. 8/90).
Ustavno sodišče je ta sklep sprejelo na podlagi 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).
P r e d s e d n i k
dr. Peter Jambrek